Det Økonomiske og Sociale Udvalgs udtalelse om "Kommissionens forslag til Europa-Parlamentets og Rådets direktiv om treogtyvende ændring af Rådets direktiv 76/769/EØF om begrænsning af markedsføring og anvendelse af visse farlige stoffer og præparater (stoffer, der er klassificeret som kræftfremkaldende, mutagene eller reproduktionstoksiske)"

(2001/C 311/02)

Rådet for Den Europæiske Union besluttede den 19. juni 2001 under henvisning til EF-traktatens artikel 95 at anmode om Det Økonomiske og Sociale Udvalgs udtalelse om det ovennævnte emne.

Det forberedende arbejde henvistes til ØSU's Sektion for Det Indre Marked, Produktion og Forbrug, som udpegede Sergio Colombo til ordfører. Sektionen vedtog sin udtalelse den 25. juli 2001.

Det Økonomiske og Sociale Udvalg vedtog på sin 384. plenarforsamling af 12.-13. september 2001, mødet den 12. september 2001, enstemmigt følgende udtalelse.

1. Direktivforslagets sigte

1.1. Det foreliggende direktivforslag tager sigte på en ajourføring af punkt 29, 30 og 31 i tillægget, der er knyttet til bilag I til direktiv 76/769/EØF(1), der forbyder anvendelse af stoffer, der er opført på omtalte tillæg, fordi de er klassificeret som kræftfremkaldende, mutagene eller reproduktionstoksiske. Forslaget tager afsæt i bestemmelserne i direktiv 94/60/EØF(2), der forpligter Kommissionen til at fremsætte yderligere forslag til Europa-Parlamentet og Rådet med henblik på at tilføje nye stoffer senest seks måneder efter offentliggørelsen af nye klassificeringer.

1.2. Som følge af den løbende tilpasning til den tekniske udvikling af bilag I til Rådets direktiv 67/548/EØF(3) tilføjes punkt 29 fjorten stoffer, der er klassificeret som kræftfremkaldende, punkt 30 tilføjes tre stoffer, der er klassificeret som mutagene, og punkt 31 tilføjes otte stoffer, der er klassificeret som reproduktionstoksiske.

1.3. Dette direktivforslag sigter ligesom de tidligere mod en stadig bedre beskyttelse af menneskers sundhed og af miljøet og mod at skabe betingelserne for et velfungerende indre marked. Forslaget opstiller i et specielt bilag yderligere en liste over stoffer, der 20 dage efter direktivets offentliggørelse i De Europæiske Fællesskabers Tidende vil blive tilføjet listen over stoffer i tillægget, der knytter sig til punkt 29, 30 og 31 i bilag I til Rådets direktiv 76/769/EØF.

1.4. Medlemsstaterne forpligtes til at anvende lovene og de administrative bestemmelser i direktivforslaget senest 18 måneder efter direktivets ikrafttræden. Reglerne for henvisning til direktivet fastsættes af medlemsstaterne selv.

1.5. Kommissionen ser fremsættelsen af et "forslag om ændring af direktiv" som sin eneste mulighed for at opnå de ønskede mål, idet en "opstilling af målsætninger" ikke ville være tilstrækkelig til at sikre et højt niveau for beskyttelse af forbrugernes sundhed og sikkerhed.

2. Generelle bemærkninger

2.1. I betragtning af de videnskabelige overvejelser, der er lagt til grund, og af, at direktivet ikke har nogen økonomiske og beskæftigelsesmæssige konsekvenser, at de pågældende stoffer kun anvendes i begrænset omfang, og at virksomhederne er blevet rettidigt informeret om substitution af disse stoffer, kan ØSU kun bifalde Kommissionens initiativ, der går i retningen af at beskytte borgernes sundhed, sikkerhed og miljøet, hvilket ØSU altid har støttet.

2.2. ØSU mener imidlertid, at denne form for initiativer alligevel ofte kommer for sent til at sikre ovennævnte beskyttelse, og griber derfor lejligheden til kraftigt at slå til lyd for en hurtig behandling af hvidbogen "Strategi for en ny kemikaliepolitik", hvis indhold har forebyggende karakter og udgør et vigtigt eksempel på, hvordan man kan forene et højt niveau for beskyttelse af menneskers sundhed og sikkerhed samt miljøet med fastholdelse og forbedring af innovationen og konkurrenceevnen i EU's kemiindustri.

2.3. ØSU gentager sit forslag om at foretage en revision af det bagvedliggende direktiv, idet dette direktivforslag er nr. 23 i rækken af ændringsforslag. Denne revision bør under ingen omstændigheder forsinkes som følge af arbejdet med hvidbogen om kemiske produkter.

Bruxelles, den 12. september 2001.

Göke Frerichs

Formand for

Det Økonomiske og Sociale Udvalg

(1) EFT L 262 af 27.9.1976, s. 201.

(2) EFT L 365 af 31.12.1994, s. 1.

(3) EFT B 196 af 16.8.1967, s. 1.